**Tatra T810** on tšekkiläisen Tatran valmistama kolmiakselinen, kuusipyörävetoinen maastokuorma-auto, jonka kantavuus on 2 850 – 5 000 kg sovelluksesta riippuen. Mallista on kehitetty myös kaksiakselinen, nelivetoinen muunnelma. Auto perustuu pitkälti Renault'n ja muiden valmistajien toimittamiin komponentteihin. Auto suunniteltiin Tšekin asevoimien aloitteesta ja se on tarkoitettu joukkojen ja materiaalin kuljetuksiin vaikeissa maasto-oloissa.

Suunnittelu
-----------

Auton suunnittelu sai alkusysäyksen Tšekin asevoimien tarpeesta korvata vanhat Praga V3S -kuorma-autonsa, jotka oli suunniteltu jo vuonna 1953. Tehtävä annettiin alun perin ROSS-nimiselle yritykselle (*Roudnické strojírny a slévárny*) joka suunnitteli 6×6-vetoisen kuorma-auton hyödyntäen eri valmistajien, muun muassa Renault'n komponentteja. Auton mallinimeksi tuli R210. Yritys kuitenkin ajautui konkurssiin vuonna 1998 ehdittyään toimittaa vain 15 autoa.

Tatra osti projektin vuonna 2002 ja suunnitteli auton perusteellisesti uudelleen. Auto sai uuden Renault'n kojelaudan, Euro III -päästömääräykset täyttävän moottorin, sekä Pragan valmistaman vaihteiston ja akselit. Auto nimettiin uudestaan Tatra T810:ksi. Sen valmistusta varten tehtaalle rakennettiin erillinen kokoonpanolinja.

Teknisiä tietoja
----------------

### Moottori

Auton moottori on Renault'n valmistama kuusisylinterinen nestejäähdytteinen rivimoottori mallinimeltään Renault DXi7 240 ECO1. 177 kW tehoisen turbodieselmoottorin paras vääntöalue on 1 200 - 1 700 1/min, eli sangen laaja.

### Voimansiirto

Moottorin takana on Renault'n yksilevyinen kuiva kytkin. Alkuvaiheessa käytetty Pragan vaihteisto on korvattu sittemmin ZF:n valmistamalla kuusivaihteisella, käsivalintaisella ZF 6S 1000TO:lla. Tämän lisäksi auto on varustettu kaksiportaisella ZF Steyr VG750 -alennusvaihteella, joka tuplaa vaihteiden määrän.

### Runkorakenne

Autossa on muista Tatroista poiketen tikapuurunko. Tämä johtuu siitä että lukuisista eduistaan huolimatta Tatran perinteisesti käyttämä keskusputkirunkorakenne on hankala korjata vaurion sattuessa. Runko on tarkoituksella suunniteltu siten että se pääsee vääntymään maastossa kuljettaessa, jolloin pyörät ulottuvat maahan silloinkin kun yksi pyörä kulkee esteen yli.

### Alusta

Myös akselit ovat Tatran perinteisestä ratkaisusta poikkeavat, sillä autossa on heiluriakselien sijaan jäykät portaaliakselit, joilla on saavutettu korkea maavara. Navoissa on renkaiden keskustäyttöjärjestelmä, jolla pystytään säätämään rengaspaineita auton liikkuessa; alhaisesta rengaspaineesta on etua pehmeässä maastossa kuljettaessa. Telillä on pitkittäistasauspyörästö, joka jakaa taka-akseleille tulevan momentin telin etummaisen ja taimmaisen akselin kesken. Sekä etu- että taka-akseleilla on tasauspyörästöjen lukot ja telillä on lisäksi pitkittäistasauspyörästön lukko. Autossa on jatkuva etuveto.

Etuakselilla on kierrejousitus ja teleskooppi-iskunvaimentimet. Takana on lehtijouset. Jarruina on paineilmalla toimivat jäähdytetyt levyjarrut. Auto on varustettu ABS-järjestelmällä.

### Kori ja varusteet

Vakio-ohjaamona on Renault Midlum, jonka pohjaa on vahvistettu ja päälle lisätty kattoluukku. Istumapaikkoja on kuljettajan lisäksi kahdelle matkustajalle. Ohjaamossa on polttoainekäyttöinen lisälämmitin. Sähköjärjestelmä on 24-volttinen ja autossa on kaksi 12-volttista 170 Ah akkua. Edessä on hydraulisesti toimiva vinssi.

6×6-muunnelmat
--------------

| Malli | Kantavuus | Omamassa | Akseliväli | Pituus | Käyttökohteet |
| --- | --- | --- | --- | --- | --- |
| **T810-1R0R26/321** | 4 500 kg | 8 500 kg | 3 150 mm + 1 200 mm | 7 490 mm | tavaran- ja henkilökuljetus; lavalla tilaa 16 henkilölle |
| **T810-1R0R26/322** | 4 500 kg | 8 500 kg | 3 150 mm + 1 200 mm | 7 490 mm | tavarankuljetus |
| **T810-1R0R26/323** | 3 250 kg | 9 750 kg | 3 150 mm + 1 200 mm | 7 490 mm | tavaran- ja henkilökuljetus; lavalla tilaa 16 henkilölle |
| **T810-1R0R26/324** | 4 050 kg | 8 950 kg | 3 150 mm + 1 200 mm | 7 730 mm | tavarankuljetus |
| **T810-KP-1R0R26/325** | 5 000 kg | 8 000 kg | 3 150 mm + 1 200 mm | 7 365 mm | konttien kuljetus |
| **T810-NaZ-1R0R26/326** | 3 100 kg | 9 100 kg | 3 150 mm + 1 200 mm | 7 365 mm | konttien kuljetus |
| **T810-SK-1R0R26/351** | 2 850 kg | 10 150 kg | 3 540 mm + 1 200 mm | 8 100 mm | huoltoauto |
| **T810-V-P-1R0R26/352** | 4 950 kg | 8 500 kg | 3 540 mm + 1 200 mm | 7 750 mm ± 30 mm | tavaran- ja henkilökuljetus; lavalla tilaa 16 henkilölle |
| **T810-1R1R26/351** | 8 500 kg | 7 000 kg | 3 540 mm + 1 200 mm | 7 790 mm ± 30 mm | erikoissovellukset |
| **T810-1R1R26/321** | 8 500 kg | 7 000 kg | 3 150 mm + 1 200 mm | 7 420 mm ± 30 mm | erikoissovellukset |

Ominaisuuksia
-------------

Auton huippunopeus on 106 km/h, mutta rajoitettu tasolle 85 km/h. Toimintasäde maantieajossa on 800 km. Autolla kykenee kulkemaan 1,2 metrin syvyisessä vedessä. Suurin mäennousukulma kuormaamattomana on 100 %. Suurin sallittu sivuttaissuuntainen kallistuma on 40 %. Autolla voi ylittää enimmillään 90 cm:n levyisen kaivannon ja sillä voi kivuta 45 cm:n korkuisen, pystysuoran esteen yli. Kääntöympyrän halkaisija on 18 ± 1,0 m.

Käyttö armeijassa
-----------------

Tšekin armeijan Tatra T810.
Tšekin asevoimat tilasi 21. syyskuuta 2005 panssaroidulla ohjaamolla varustettuja T810:iä. Ensimmäiset autot luovutettiin armeijalle 14. huhtikuuta 2008. Autoja on tilattu kaikkiaan 977 kappaletta, joista 556 on määrä toimittaa ajanjaksolla 2006 - 2011. Loput 421 toimitetaan vuoteen 2014 mennessä.

Ohjaamot on suojattu rynnäkkökiväärin luoteja sekä käsikranaattien ja miinojen sirpaleita vastaan. Ohjaamoissa on sisäilman suodatus. Katolle saadaan asennettua vz.59-tyyppinen konekivääri. Varusteisiin kuuluu muun muassa radiolaitteisto, GPS-navigointilaite ja taistelukaasujen tunnistusjärjestelmä.

Tatra on joutunut vastaamaan oikeudessa armeijalle toimitettavien autojen kauppoihin liittyviin syytöksiin. Tatra perui sopimuksen akselien ja vaihteistojen hankkimisesta kotimaiselta Pragalta ja päätti ostaa komponentit ulkomailta, jolloin Praga haastoi Tatran oikeuteen vaatien hyvitystä. Keväällä 2008 saadun oikeuden päätöksen mukaan Tatra ei kuitenkaan ollut syyllistynyt sopimusrikkomukseen.

Toinen syytös tuli Tšekin armeijan taholta, sillä autojen katsottiin olevan 300 kg sopimuksessa määriteltyä vaatimusta painavampia. Epäselvyyttä aiheutti kuitenkin ajoneuvon massan määrittelyssä käytetty standardi, sillä armeijan nojasi kansallisiin normeihin, kun taas Tatra käytti ISO-standardin mukaista ajoneuvon massan määritelmää. Ensimmäiset T810:t viivästyivätkin testeissä ilmenneiden puutteiden tähden. Armeijan oli määrä saada ensimmäinen erä marraskuussa 2007, mutta toimitus lykkääntyi maaliskuulle 2009. Tatra joutui maksamaan viivästyksestä huomattavan hyvityksen, jonka suuruutta ei ole julkistettu.

Siviilisovellukset
------------------

T810:n siviilimuunnelma esiteltiin Brnossa Autotec-näyttelyssä kesäkuussa 2010.

Lähteet
-------

1. 1 2 3 4 5 6 7 8  Tatra, a. s. - EURO III Tatra, a. s..  Arkistoitu 14.1.2010. Viitattu 26.6.2010. (englanniksi)
2. 1 2 3 4 5 6  Military-Today.com - Tatra T810 General utility truck ARG. Viitattu 26.6.2010. (englanniksi)
3. 1 2 3  Tatra, a. s. - Turbocharged aftercooled air cooled Diesel engine Renault DXi7 240 ECO1 Tatra, a. s.. Viitattu 26.6.2010. (englanniksi)[vanhentunut linkki]
4. 1 2 3 4  Ministry of Defence & Armed Forces of the Czech Republic - Modernisation Projects - Technical Specifications - Tatra Truck Ministerstvo obrany. Viitattu 26.6.2010. (englanniksi)
5. 1 2 3 4 5 6 7 8  Tatra, a. s. - Vehicle Tatra T 810 - 1R0R26 12.177.6x6.1R/321 Tatra, a. s.. Viitattu 26.6.2010. (englanniksi)[vanhentunut linkki]
6. 1 2 3 4 5 6 7  Technet.cz - Podívejte se na výrobu a testování vojenské Tatry 810, nástupce „vejtřasky" Rančar, Rostislav /MAFRA a. s.. Viitattu 26.6.2010. (tšekiksi)
7. ↑  Tatra, a. s. - T 810 Tatra, a. s.. Viitattu 26.6.2010. (englanniksi)[vanhentunut linkki]
8. 1 2 3 4  The Prague Post, October 10th, 2007 - Tatra truck has weight problem Prague Post, spol. s.r.o.. Viitattu 26.6.2010. (englanniksi)
9. ↑  Tatra, a. s. - Vehicle Tatra T 810 - 1R0R26 12.177.6x6.1R/322 Tatra, a. s.. Viitattu 26.6.2010. (englanniksi)[vanhentunut linkki]
10. ↑  Tatra, a. s. - Vehicle Tatra T 810 - 1R0R26 13.177.6x6.1R/323 Tatra, a. s.. Viitattu 26.6.2010. (englanniksi)[vanhentunut linkki]
11. ↑  Tatra, a. s. - Vehicle Tatra T 810 - 1R0R26 13.177.6x6.1R/324 Tatra, a. s.. Viitattu 26.6.2010. (englanniksi)[vanhentunut linkki]
12. ↑  Tatra, a. s. - Vehicle Tatra T 810 - KP - 1R0R26 13.177.6x6.1R/325 Tatra, a. s.. Viitattu 26.6.2010. (englanniksi)[vanhentunut linkki]
13. ↑  Tatra, a. s. - Vehicle Tatra T 810 - NaZ - 1R0R26 13.177.6x6.1R/326 Tatra, a. s.. Viitattu 26.6.2010. (englanniksi)[vanhentunut linkki]
14. ↑  Tatra, a. s. - Vehicle Tatra T 810 - SK - 1R0R26 13.177.6x6.1R/351 Tatra, a. s.. Viitattu 26.6.2010. (englanniksi)[vanhentunut linkki]
15. ↑  Tatra, a. s. - Vehicle Tatra T 810 - V-P - 1R0R26 13.177.6x6.1R/352 Tatra, a. s.. Viitattu 26.6.2010. (englanniksi)[vanhentunut linkki]
16. ↑  Tatra, a. s. - Vehicle Tatra T 810 - 1R1R26 14.195.6x6.1R/351 Tatra, a. s.. Viitattu 26.6.2010. (englanniksi)[vanhentunut linkki]
17. ↑  Tatra, a. s. - Vehicle Tatra T 810 - 1R1R26 14.195.6x6.1R/321 Tatra, a. s.. Viitattu 26.6.2010. (englanniksi)[vanhentunut linkki]
18. ↑  Ministry of Defence & Armed Forces of the Czech Republic - Modernisation Projects - Medium Off-road Truck Ministerstvo obrany. Viitattu 26.6.2010. (englanniksi)
19. ↑  Ministry of Defence & Armed Forces of the Czech Republic - Modernisation Projects - Supplies of Tatra Trucks Ministerstvo obrany. Viitattu 26.6.2010. (englanniksi)
20. ↑  Tatrovak 1/2, April 2008 - Arbitration Court rejected the suit filed by Praga against Tatra Tatra, a. s.. Viitattu 26.6.2010. (englanniksi)[vanhentunut linkki]
21. ↑  Sportovní Noviny 09.09.2009 - Czech military buys another 25 lorries Sportovní Noviny. Viitattu 26.6.2010. (englanniksi)
22. ↑  Kurzy.cz - Počet návštěvníků veletrhů Autosalon a Autotec v Brně překročí 78 tisíc Kurzy.cz, spol. s r.o.. Viitattu 26.6.2010. (tšekiksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tatra T810**.
* Tehtaan mallisto teknisine tietoineen (Arkistoitu – Internet Archive) (englanniksi)
* Teknisiä tietoja ja kuvia tehtaalta (tšekiksi)
* Kuvaus Tšekin armeijan kuorma-autojen modernisointihankkeesta (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tatra-mallit |
| --- |
|  |
| Henkilöautot | 
* 10
* 11
* 12
* 17
* 20
* 26
* 30
* 31
* 52
* 54
* 57
* 70
* 75
* 77
* 80
* 87
* 87-603
* 97
* 600 Tatraplan
* 603
* 613
* 623
* 700

 |
|  |
| Kuorma-autot ja hyötyajoneuvot | 
* 13
* 22
* 23
* 24
* 25
* 26
* 27
* 28
* 43
* 49
* 50
* 51
* 72
* 74
* 81
* 84
* 86
* 92
* 111
* 114
* 115
* 116
* 128
* 130
* 138
* 141
* 147
* 148
* 157
* 163 JAMAL
* 400
* 401
* 500
* 700
* 805
* 813
* 815
* Beta

 |
|  |
| Sotilasajoneuvot | 
* 57K
* 72
* 76
* 79
* 82
* 85
* 9393
* 111
* 805
* 809
* 810
* 813
* 815
* 816
* DANA
* OT-62
* OT-64
* OT-810
* RM-70
* V 750
* V 799
* V 809

 |
|  |
| Kilpa-autot ja prototyypit | 
* 11 Targa Florio
* 15
* 18
* 90
* 137
* 107
* 201
* 602 Tatraplan Sport
* 603 A
* 603-2 B5
* 603-2 B6
* 603 MB
* 603 NP
* 603 X
* 604
* 605
* 607
* 625
* Baghira
* Delfin
* JK 2500
* Mikrobus
* MTX V8
* Prezident
* V 570
* V 855

 |

 |